b'\n_START_ARTICLE_\nAnarchija\n_START_SECTION_\nTeorija\n_START_PARAGRAPH_\nAnarchistiniai visuomeniniai santykiai yra grind\xc5\xbeiami savitarpio pagalba, tiesiogine demokratija ir atstovavimu per laisvai i\xc5\xa1rinktas tarybas ir bevaldyste, t. y. visa vald\xc5\xbeia priklauso \xc5\xbemon\xc4\x97ms, o ne atstovams. Yra \xc4\xafvair\xc5\xabs anarchistin\xc4\x97s organizacijos metodai: P. A. Kropotkino si\xc5\xablyta anarchokomunistin\xc4\x97 sistema valstyb\xc4\x99 si\xc5\xablo paversti savanori\xc5\xa1ka komun\xc5\xb3 federacija, demokratinio principo pagrindas\xc2\xa0\xe2\x80\x93 komun\xc5\xb3 gyventoj\xc5\xb3 savivalda. Anarchosindikalizmas visuomen\xc4\x97s organizacijos pagrindu laiko savanores profs\xc4\x85jungas ir j\xc5\xb3 susivienijimus.\n_START_SECTION_\nIslandijos Laisvoji Valstyb\xc4\x97 (930\xe2\x80\x931262)\n_START_PARAGRAPH_\nViena pirm\xc5\xb3j\xc5\xb3 \xc5\xbeinom\xc5\xb3 anarchistini\xc5\xb3 bendruomeni\xc5\xb3, kurioje nebuvo absoliu\xc4\x8diai jokios vald\xc5\xbeios, o visi \xc4\xafstatymai buvo priimami bendru gyventoj\xc5\xb3 susirinkimu. Taip pat teismus atstojo gyventoj\xc5\xb3 susirinkimai. \xc5\xa0alyje visgi nebuvo savitarpio pagalbos ekonomikos, egzistavo tiesiogini\xc5\xb3 main\xc5\xb3 laisvoji rinka.\n_START_SECTION_\nPirat\xc5\xb3 valstyb\xc4\x97s (1350\xe2\x80\x931520)\n_START_PARAGRAPH_\n\xc5\xa0iaur\xc4\x97s j\xc5\xabroje ir Baltijos j\xc5\xabroje piratavimas ilg\xc4\x85 laik\xc4\x85 buvo rimta problema, bet tik XIV am\xc5\xbeiuje piratai tapo stipria, konsoliduota j\xc4\x97ga ir \xc4\x97m\xc4\x97 u\xc5\xbeimin\xc4\x97ti vietini\xc5\xb3 kunigaik\xc5\xa1\xc4\x8di\xc5\xb3 \xc5\xbeemes bei kurti savo valstybes, kuriose santvarka buvo analogi\xc5\xa1ka Islandijos modeliui.\n_START_SECTION_\nUtopia (1847\xe2\x80\x931864)\n_START_PARAGRAPH_\nJAV, Ohajo valstijoje susik\xc5\xabrusi anarchist\xc5\xb3 individualist\xc5\xb3 kolonija. Pinigus pakeit\xc4\x97 darbo kortel\xc4\x97s, veik\xc4\x97 laisvoji rinka. Bendruomen\xc4\x97 \xc5\xbelugo per JAV pilietin\xc4\xaf kar\xc4\x85.\n_START_SECTION_\nLaisvoji teritorija (1918\xe2\x80\x931921\xc2\xa0m.)\n_START_PARAGRAPH_\n1917 metais, \xc4\xafvykus Vasario revoliucijai \xc4\xaf laisv\xc4\x99 paleisti visi politiniai kaliniai, tarp j\xc5\xb3 anarchokomunistas, P. A. Kropotkino sek\xc4\x97jas Nestoras Machno. Gr\xc4\xaf\xc5\xbe\xc4\x99s \xc4\xaf gimt\xc4\x85j\xc4\xaf kaim\xc4\x85 Guljaipole ten suk\xc5\xabr\xc4\x97 pirm\xc4\x85j\xc4\x85 anarchistin\xc4\x99 komun\xc4\x85, kurioje nebuvo nei pinig\xc5\xb3, nei bet kokios vald\xc5\xbeios, bei suformavo Revoliucin\xc4\x99 Sukil\xc4\x97li\xc5\xb3 Armij\xc4\x85, dar \xc5\xbeinom\xc4\x85 kaip Juod\xc4\x85j\xc4\x85 Gvardij\xc4\x85, kuri taip pat r\xc4\x97m\xc4\x97si lygyb\xc4\x97s bei demokratijos principais\xc2\xa0\xe2\x80\x93 visi kariai buvo savanoriai, o karininkai renkami balsavimu, i\xc5\xa1 kareivi\xc5\xb3 tarpo. 1918 metais bendrai su naujai susik\xc5\xabrusiomis komunomis suformuota Anarchistini\xc5\xb3 Organizacij\xc5\xb3 Konfederacija. Tai buvo stipri karin\xc4\x97 j\xc4\x97ga, pad\xc4\x97jusi bol\xc5\xa1evikams (kurie buvo anarchist\xc5\xb3 s\xc4\x85jungininkai) \xc4\xafveikti austr\xc5\xb3, vokie\xc4\x8di\xc5\xb3, Ukrainos nacionalist\xc5\xb3 bei Balt\xc5\xb3j\xc5\xb3 karines paj\xc4\x97gas. Anarchistai tik\xc4\x97josi, jog pasibaigus pilietiniam karui bol\xc5\xa1evikai suteiks Ukrainai kaip anarchistinei valstybei autonomij\xc4\x85. Besibaigiant pilietiniam karui Levo Trockio \xc4\xafsakymu anarchistai paskelbti banditais bei kontrrevoliucionieriais, i\xc5\xa1duoti ir palaipsniui sunaikinti.'